斑腿泛樹蛙

斑腿泛樹蛙，又叫棕樹蛙、斑腿樹蛙、大頭樹蛙同大頭泛樹蛙。模式標本嚟自香港。

特徵 
係中型蛙種，蛙公大約50毫米，蛙乸大啲，達到70毫米。背脊同個肚扁，淺啡色，身體嘅色可稍為改變配合周圍環境，皮膚光滑，有啲啲小疣粒，背脊有交叉形花紋。大眼，鼓膜明顯，後肢有半蹼，趾尾吸盤發達。

俾捉或受驚時會標尿。

分佈 
喺中國，分布喺香港、澳門、廣東、廣西、海南、江西、貴州、湖南、雲南、福建、湖北、江蘇、安徽、浙江、四川、甘肅同西藏，而臺灣分布嘅係斑腿泛樹蛙，定或台灣叫嘅布氏樹蛙就唔清楚。

印度北部都有斑腿泛樹蛙。越南有冇就唔清楚。斑腿泛樹蛙引入日本。

生活習性 
斑腿泛樹蛙可適應唔同海拔嘅各種生境，住喺淡水沼澤、池塘、樹叢間。

蝌蚪係雜食性，主要食水生植物；成蛙主要食昆蟲包括蟋蟀、甲蟲同埋烏蠅。

威脅 
斑腿泛樹蛙面臨水污染同生境退化咁嘅問題，但根據 IUCN 嘅描述，斑腿泛樹蛙數量穩定，絕種威脅暫時唔大。

保育現狀 
2004年，世界自然保護聯盟評估斑腿泛樹蛙嘅現況做唔使理。

喺香港，香港濕地公園同嘉道理農場都有養依種樹蛙。

參考 
 《蛙蛙世界》，陳堅峰、張家盛、賀貞意、林峰毅、鄧詠詩、劉惠寧及鮑嘉天，天地圖書，ISBN 988-211-312-5

資料來源 
《蛙蛙世界：香港兩棲動物圖鑑》
《香港動物原色圖鑑》
  IUCN Red list

香港兩棲類

樹蛙
香港原生物種
香港動物
中國動物
印度動物